Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Ιρλανδία να εφαρμόσει διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ με χαμηλή περιεκτικότητα σε θείο, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. υποβολη της αίτησης

Με επιστολή της 13ης Ιουνίου 2001, η οποία συμπληρώθηκε την 1η Αυγούστου με την αποστολή πρόσθετων πληροφοριών, η Ιρλανδία ενημέρωσε την Επιτροπή ότι επιθυμεί να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ που προορίζεται για τις οδικές μεταφορές με μέγιστη περιεκτικότητα σε θείο 50 μέρη ανά εκατομύριο (ppm), σύμφωνα με το άρθρο 8 παράγραφος 4 της οδηγίας 92/81/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1].

[1] ΕΕ L 316 της 31.10.92, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Σύμφωνα με την Ιρλανδία, η προτεινόμενη μείωση του ειδικού φόρου κατανάλωσης αποσκοπεί στην προστασία του περιβάλλοντος και ιδίως στη βελτίωση της ποιότητας του αέρα.

Οι ειδικοί φόροι κατανάλωσης προβλέπεται να μειωθούν κατά 0,06 IRL για το πετρέλαιο ντίζελ με περιεκτικότητα σε θείο χαμηλότερη από 50 ppm. Από τη μείωση αυτή θα επωφεληθούν όλοι οι καταναλωτές πετρελαίου ντίζελ με περιεκτικότητα σε θείο μέχρι 50 ppm.

Το μέτρο, όπως προβλέπεται στο τμήμα 155 του Νόμου περί Οικονομικών του 2001 «Finance Act, 2001» θα αρχίσει να ισχύει μετά την έγκρισή του από το Συμβούλιο και θα λήξει στις 31.12.2004. Το προβλεπόμενο δημοσιονομικό κόστος ανέρχεται σε 123,5 εκατ. IRL ετησίως.

Οι ιρλανδικές αρχές θεωρούν ότι το υπό εξέταση μέτρο δεν συνιστά κρατική ενίσχυση, δεδομένου ότι όλοι οι καταναλωτές αδιακρίτως μπορούν να επωφεληθούν από αυτό.

2. αξιολογηση απο την Επιτροπη

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις του ειδικού φόρου κατανάλωσης για λόγους ειδικής πολιτικής.

Με επιστολές της 13ης Ιουνίου 2001 και της 1ης Αυγούστου 2001, η Ιρλανδία ζήτησε να εξουσιοδοτηθεί να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ με χαμηλή περιεκτικότητα σε θείο (50 ppm) μέχρι τις 31.12.2004. Το μέτρο θα τεθεί σε ισχύ μόνο μετά την έγκρισή του από το Συμβούλιο.

Σύμφωνα με την οδηγία 92/81/EΟΚ, τα άλλα κράτη μέλη ενημερώθηκαν για την αίτηση της Ιρλανδίας.

Μετά την εφαρμογή του προβλεπόμενου μέτρου, οι τιμές των διαφοροποιημένων ειδικών φόρων κατανάλωσης στην Ιρλανδία όσον αφορά το πετρέλαιο ντίζελ θα είναι οι ακόλουθες :

>ΘΕΣΗ ΠIΝΑΚΑ>

Ο μειωμένος συντελεστής ειδικού φόρου κατανάλωσης θα τηρεί επομένως το ελάχιστο κοινοτικό όριο που ορίζεται στο άρθρο 5 της οδηγίας 92/82/ΕΟΚ, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [2].

[2] ΕΕ L 316 της 31.10.92, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Μετά από λεπτομερή εξέταση και αναγνωρίζοντας τη σημασία των φορολογικών κινήτρων για την προώθηση της χρησιμοποίησης βελτιωμένων καυσίμων, η Επιτροπή διαπιστώνει ότι η μείωση του ειδικού φόρου κατανάλωσης θα ισχύσει γενικά, δηλαδή οποιοσδήποτε αγοράζει πετρέλαιο ντίζελ με χαμηλή περιεκτικότητα σε θείο στην Ιρλανδία θα μπορεί πράγματι να επωφελείται από τη μείωση αυτή.

Με την παρέκκλιση αυτή επιδιώκεται ένας περιβαλλοντικός στόχος : τα πλεονεκτήματα του εν λόγω μέτρου ιδίως όσον αφορά την ποιότητα του αέρα είναι γνωστά.

Η Επιτροπή διαπιστώνει ότι η διάρκεια ισχύος του εν λόγω μέτρου είναι περιορισμένη και λήγει στις 31 Δεκεμβρίου 2004. Σύμφωνα με την οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ από την ημερομηνία αυτή είναι υποχρεωτική η χρησιμοποίηση αυτού του είδους καυσίμων [3].

[3] ΕΕ L 350 της 28.12.98, σ. 58, οδηγία που τροποποιεί την οδηγία 93/12/ΕΟΚ του Συμβουλίου (ΕΕ L 74 της 27.3.1993, σ. 81).

Τέλος, η Επιτροπή επισημαίνει ότι το Συμβούλιο εξουσιοδότησε στις 12 Μαρτίου 2001 τις Κάτω Χώρες να εφαρμόσουν διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ μέχρι 50 ppm [4]. Επιπλέον, το Συμβούλιο χορήγησε ήδη παρέκκλιση σύμφωνα με το άρθρο 8 παράγραφος 4 της οδηγίας 92/81/EΟΚ για τα καύσιμα μέχρι 50 ppm στη Γερμανία [5] και στο Βέλγιο [6].

[4] Απόφαση 2001/229/EK του Συμβουλίου της 12.3.2001 (ΕΕ L 84 της 23.3.2001).

[5] Η απόφαση 2000/283/ΕΚ της 10.4.2000 ορίζει ότι η Γερμανία εξουσιοδοτείται να εφαρμόζει, από την 1.11.2001 μέχρι τις 31.12.2002, διαφοροποιημένο συντελεστή ειδικού φόρου κατανάλωσης στα καύσιμα με μέγιστη περιεκτικότητα σε θείο μέχρι και 50 μέρη ανά εκατομμύριο, εφόσον οι εν λόγω διαφοροποιημένοι συντελεστές είναι σύμφωνοι με τις υποχρεώσεις που απορρέουν από την οδηγία 92/82/ΕΟΚ του Συμβουλίου, της 19.10.1992, για την προσέγγιση των συντελεστών των ειδικών φόρων κατανάλωσης στα πετρελαιοειδή, και ιδίως με τους ελάχιστους συντελεστές ειδικών φόρων κατανάλωσης που προβλέπουν τα άρθρα 4 και 5.

[6] Απόφαση 2001/439/ΕΚ του Συμβουλίου της 5.6.2001 (ΕΕ L 155 της 12.6.2001).

3. Απόφαση

Σύμφωνα με το άρθρο 8 παράγραφος 4 της οδηγίας 92/81/ΕΟΚ του Συμβουλίου, η Επιτροπή προτείνει στο Συμβούλιο να εξουσιοδοτήσει την Ιρλανδία να εφαρμόσει διαφοροποιημένο συντελεστή ειδικού φόρου κατανάλωσης, για ανώτατο ποσό 0,076 EUR (0,06 IRL) ανά λίτρο, υπέρ του πετρελαίου ντίζελ με χαμηλή περιεκτικότητα σε θείο (50 ppm) που χρησιμοποιείται ως καύσιμο μέχρι τις 31 Δεκεμβρίου 2004.

Η μείωση αυτή του ειδικού φόρου κατανάλωσης πρέπει να είναι σύμφωνη με τις υποχρεώσεις που απορρέουν από την οδηγία 92/82/ΕΟΚ του Συμβουλίου και ιδίως με τον ελάχιστο συντελεστή που προβλέπεται στο άρθρο 5.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Ιρλανδία να εφαρμόσει διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ με χαμηλή περιεκτικότητα σε θείο, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(Το κείμενο στην αγγλική γλώσσα είναι το μόνο αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [7] και, ιδίως το άρθρο 8 παράγραφος 4,

[7] ΕΕ L 316 της 31.10.92, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις του ειδικού φόρου κατανάλωσης που επιβάλλεται στα πετρελαιοειδή για λόγους ειδικής πολιτικής.

(2) Η Ιρλανδία ζήτησε την έγκριση να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ με χαμηλή περιεκτικότητα σε θείο (50 ppm). Η διαφοροποίηση αυτή που προβλέπεται στο τμήμα 155 του Νόμου περί Οικονομικών του 2001 «Finance Act, 2001» ανέρχεται σε 0,076 EUR (0,06 IRL) ανά λίτρο. Συνεπεία του εν λόγω μέτρου, οι τιμές των διαφοροποιημένων ειδικών φόρων κατανάλωσης στην Ιρλανδία όσον αφορά το πετρέλαιο ντίζελ θα είναι 325,2 EUR (256,1 IRL) για 1000 λίτρα για το τυποποιημένο πετρέλαιο ντίζελ και 249,0 EUR (196,1 IRL) για το πετρέλαιο ντίζελ 50ppm.

(3) Το μέτρο που προβλέπει η Ιρλανδία τηρεί τον ελάχιστο συντελεστή ειδικού φόρου κατανάλωσης 245 EUR για 1000 λίτρα που ορίζεται στο άρθρο 5 της οδηγίας 92/82/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [8] .

[8] ΕΕ L 316 της 31.10.92, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

(4) Από τη διαφοροποίηση αυτή επωφελούνται όλοι οι καταναλωτές πετρελαίου ντίζελ 50ppm στην Ιρλανδία.

(5) Το πετρέλαιο ντίζελ με χαμηλή περιεκτικότητα σε θείο τηρεί τις περιβαλλοντικές τεχνικές προδιαγραφές (μέχρι 50 ppm) όπως αυτές ορίζονται στην οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ [9]. Σύμφωνα με τις διατάξεις του άρθρου 4 της οδηγίας αυτής, η χρησιμοποίηση του πετρελαίου ντίζελ με περιεκτικότητα σε θείο μέχρι 50 ppm θα είναι καταρχήν υποχρεωτική από την 1η Ιανουαρίου 2005.

[9] ΕΕ L 350 της 28.12.1998, σ. 58, οδηγία όπως τροποποιήθηκε με την οδηγία 93/12/ΕΚ (ΕΕ L 74 της 27.3.1993, σ. 81).

(6) Με την παρέκκλιση αυτή επιδιώκεται ένας περιβαλλοντικός στόχος : τα πλεονεκτήματα του εν λόγω μέτρου ιδίως όσον αφορά την ποιότητα του αέρα είναι γνωστά.

(7) Τα άλλα κράτη μέλη ενημερώθηκαν σχετικά με την αίτηση αυτή από τις ιρλανδικές αρχές.

(8) Βάσει των διαθέσιμων πληροφοριών, η Επιτροπή και όλα τα κράτη μέλη θεωρούν ότι η εφαρμογή διαφοροποιημένου συντελεστή ειδικού φόρου κατανάλωσης στα καύσιμα με χαμηλή περιεκτικότητα σε θείο δεν θα προκαλέσει στρέβλωση του ανταγωνισμού που αντιβαίνει στο κοινό συμφέρον ούτε θα παρεμποδίσει τη λειτουργία της εσωτερικής αγοράς.

(9) Η παρούσα απόφαση δεν προδικάζει το αποτέλεσμα ενδεχόμενων διαδικασιών περί κρατικών ενισχύσεων οι οποίες είναι δυνατόν να κινηθούν δυνάμει των άρθρων 87 και 88 της συνθήκης ΕΚ, ούτε απαλλάσσει τα κράτη μέλη από την υποχρέωση να γνωστοποιούν στην Επιτροπή, σύμφωνα με το άρθρο 88 της συνθήκης ΕΚ, τις περιπτώσεις πιθανών κρατικών ενισχύσεων.

(10) Η Επιτροπή εξετάζει περιοδικά τις μειώσεις και τις απαλλαγές προκειμένου να επαληθεύσει εάν προκαλούν στρεβλώσεις του ανταγωνισμό, ή εμποδίζουν τη λειτουργία της εσωτερικής αγοράς και κατά πόσο συμφωνούν με την κοινοτική πολιτική όσον αφορά την προστασία του περιβάλλοντος.

(11) Το Συμβούλιο δύναται να επανεξετάσει την παρούσα απόφαση, βάσει πρότασης της Επιτροπής, πριν από τις 31 Δεκεμβρίου 2004, ημερομηνία λήξης ισχύος της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, η Ιρλανδία εξουσιοδοτείται να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ με χαμηλή περιεκτικότητα σε θείο (50ppm) που χρησιμοποιείται ως καύσιμο από την 1η Οκτωβρίου 2001.

2. Η μειώση αυτή του ειδικού φόρου κατανάλωσης, ανώτατης τιμής 0,076 EUR (0,06 IRL) ανά λίτρο καυσίμου, πρέπει να είναι σύμφωνη με τις υποχρεώσεις που απορρέουν από την οδηγία 92/82/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [10], και ιδίως με τον ελάχιστο συντελεστή που ορίζεται στο άρθρο 5 της εν λόγω οδηγίας.

[10] ΕΕ L 316 της 31.10.92, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Άρθρο 2

Από τον διαφοροποιημένο συντελεστή ειδικού φόρου κατανάλωσης πρέπει να επωφελούνται αδιακρίτως όλοι οι καταναλωτές πετρελαίου ντίζελ με περιεκτικότητα σε θείο 50 ppm που αγοράζουν το εν λόγω καύσιμο στην Ιρλανδία.

Άρθρο 3

Με την επιφύλαξη προηγούμενης εξέτασης από το Συμβούλιο, βάσει πρότασης της Επιτροπής, η παρούσα απόφαση εκπνέει στις 31 Δεκεμβρίου 2004.

Άρθρο 4

Η παρούσα απόφαση απευθύνεται στην Ιρλανδία.

Βρυξέλλες,

Για το Συμβούλιο

Ο Πρόεδρος